
ДО 
ОБЩИНСКИ СЪВЕТ
БУРГАС

ДОКЛАДНА  ЗАПИСКА
от ДИМИТЪР НИКОЛОВ НИКОЛОВ
КМЕТ НА ОБЩИНА БУРГАС
Относно: Кандидатстване на Община Бургас с проектно предложение по процедура чрез директно предоставяне на безвъзмездна финансова помощ BG16FFPR002-5.003 Зелени мерки в градска среда“, по приоритет 5 „Въздух”, Програма „Околна среда“ 2021-2027 г.
  	УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Община Бургас е директен бенефициент по процедура чрез директно предоставяне на безвъзмездна финансова помощ BG16FFPR002-5.003 „Зелени мерки в градска среда“ по приоритет 5 „Въздух“ на Програма „Околна среда“ 2021 – 2027 г. Максималният размер на безвъзмездната финансова помощ за проекта е 6 711 947,42 лева с вкл. ДДС.  Основната цел на проектното предложение е да се допринесе за подобряване качеството на атмосферния въздух (КАВ) и намаляване наднормените нива на фини прахови частици (ФПЧ10) на територията на община Бургас чрез ограничаване на вторичното разпрашаване и изпълнение на мерки за озеленяване в градска среда.
Проектът допринася за изпълнение на основните приоритети за устойчивото развитие на Бургас в привлекателно място за живот и високо качество на околната екосистема, което и предпоставка за положително демографско развитие на Общината през следващите години. 
Основните дейности, включени в проектното предложение са следните:
1. Предварителни дейности за подготовка на проектното предложение:
a. Дейности, необходими за разработване на проектно предложение с цел подаването му за финансиране по процедурата, включително проучвания, анализи, оценки, анализ на остойностяването. Извършват се проучвания, за да се подготви изискуемия по Насоки документ, който се подава на етап кандидатстване и трябва да включва минимум: обосновка на избора на терени/обекти, в които да се извършат интервенциите с цел намаляване на вторичното разпрашаване чрез мерки за озеленяване в градска среда; местоположение, площ на идентифицираните за интервенции терени/обекти. Допустим разход за изпълнение на дейността е до 62 343 лева с вкл. ДДС;
b. Дейности за подготовка на консолидирана документация за доказване на климатична устойчивост - включва разработване на документация за доказване на климатичната устойчивост на проектното предложение в съответствие с „Методически указания за подготовка на консолидирана документация за доказване на климатична устойчивост. Допустим разход за изготвяне на документацията е до 36 000 лева (с вкл. ДДС)
2. Основни дейности: Изграждане и надграждане на зелена инфраструктура за намаляване на вторичното разпрашаване в градска среда. Дейността включва дейности по озеленяването (ландшафтно оформяне с растителност) с дървесни и храстови видове, както и затревяване.  Растителните видове, които ще се засаждат са посочени в Списъка на препоръчителни растителни видове с принос за намаляване на вторичното разпрашаване, при отчитане на климатични, географски, почвени и др. приложими за общината фактори, както и за всеки конкретен обект. Терените/обектите, в които ще се интервенира, са публична общинска или частна общинска собственост в регулационните граници в урбанизираните територии на населените места в рамките на община Бургас. 
Разходите за изпълнение на основните дейности, включително проектиране и авторски надзор, строителен надзор са общо до 6 356 000 лева с вкл.ДДС. Разходите за ДДС са допустим разход по процедурата
Допустими дейности по процедурата са дейности за озеленяването (ландшафтно оформяне с растителност) с дървесни и храстови видове, както и затревяване, по протежение на натоварени градски улици/булеварди; както и на откритите училищни площи и такива на територията на детски градини – общинска собственост, както и обществени публични пространства с отворен достъп (обществено достъпни), включително градски паркове, градини, площади, междублокови пространства и др.
3. Дейности за управление на проекта и визуализация - разходът за дейността е до 4% от допустимите преки разходи по проекта или до 258 151,82 лева с вкл.ДДС. 
Максималният срок за изпълнение на проекта е 60 месеца от датата на сключване на договор между Община Бургас и Управляващия орган на ПОС 2021-2027, като разходите за проекта трябва да бъдат извършени до 31.12.2029 г. 
Съгласно Насоките за кандидатстване, се представя Решение на Общински съвет за кандидатстване по процедурата  и за обезпечаване на поддръжката на изградената в рамките на проекта зелена инфраструктура и че в периода на устойчивост видът и предназначението на обектите няма да бъдат променяни, и на територията на новоизградените зелени площи в изпълнение на проекта няма да се допуска застрояване за период, не по-малък от 5 години след крайното плащане към бенефициента. 	
Предвид гореизложеното, на основание чл. 21, ал. 1, т. 8 от ЗМСМА предлагам Общински съвет Бургас да вземе следното

Р Е Ш Е Н И Е :

1. Дава съгласие Община Бургас да кандидатства по процедура № BG16FFPR002-5.003 Зелени мерки в градска среда“, по приоритет 5 „Въздух”, Програма „Околна среда“ 2021-2027
2. Дава съгласие за обезпечаване на поддръжката на изградената в рамките на проекта зелена инфраструктура и в периода на устойчивост видът и предназначението на обектите няма да бъдат променяни, и на територията на новоизградените зелени площи в изпълнение на проекта няма да се допуска застрояване за период, не по-малък от 5 години след крайното плащане към бенефициента. 	

